Document ID: 32012R0897

UREDBA KOMISIJE (EU) št. 897/2012
z dne 1 oktobra 2012
o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za acibenzolar-S-metil, amisulbrom, ciazofamid, diflufenikan, dimoksistrobin, metoksifenozid in nikotin v ali na nekaterih proizvodih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) Uredbe,
ob upoštevanju naslednjega:
(1)
Mejne vrednosti ostankov (v nadaljnjem besedilu: MRL) za acibenzolar-S-metil, ciazofamid in metoksifenozid so bile določene v Prilogi II in delu B Priloge III k Uredbi (ES) št. 396/2005. MRL za amisulbrom, diflufenikan, dimoksistrobin in nikotin so bile določene v delu A Priloge III k Uredbi (ES) št. 396/2005.
(2)
V okviru postopka za registracijo fitofarmacevtskega sredstva, ki vsebuje aktivno snov acibenzolar-S-metil, za uporabo na solati in drugih solatnicah, vključno s Brassicaceae, je bila na podlagi člena 6(1) Uredbe (ES) št. 396/2005 vložena vloga za spremembo obstoječih MRL.
(3)
Za amisulbrom je bila taka vloga vložena za uporabo na paradižnikih, jajčevcih in solati. Za ciazofamid je bila taka vloga vložena za uporabo na hrenu. Za diflufenikan je bila taka vloga vložena za uporabo na olivah za proizvodnjo olja. Za dimoksistrobin je bila taka vloga vložena za uporabo na rži, gorčičnem semenu in sončničnem semenu. Za metoksifenozid bila taka vloga vložena za uporabo na listnati zelenjavi in svežih zeliščih (razen endivije, trtnih listov, vodne kreše in vitlofa).
(4)
V skladu s členom 8 Uredbe (ES) št. 396/2005 so zadevne države članice te vloge ocenile in Komisiji poslale poročila o ocenah.
(5)
Za nikotin v gozdnih gobah so bile določene začasne MRL, pri čemer je bil pogoj, da se navedene MRL pregledajo na podlagi ocene novih podatkov in informacij, vključno s kakršnimi koli znanstvenimi dokazi o naravni prisotnosti ali nastajanju nikotina v gozdnih gobah. Komisija je od evropskih nosilcev živilske dejavnosti prejela nove podatke in informacije, ki potrjujejo prisotnost nikotina v gozdnih gobah v vrednostih, ki so primerljive s sedanjimi MRL. Vendar še vedno ni na voljo znanstvenih dokazov, ki bi potrdili naravno prisotnost nikotina v gozdnih gobah in pojasnili mehanizem njegovega nastajanja. Zato je sklep, ki ga je Stalni odbor za prehranjevalno verigo in zdravje živali 11. maja 2009 sprejel v zvezi z določitvijo vrednosti za gozdne gobe za dve leti, še vedno veljaven, čeprav je primerno podaljšati veljavnost teh MRL še za dve leti, dokler take informacije ne bodo na voljo.
(6)
Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter o predlaganih MRL predložila obrazložena mnenja (2). Ta mnenja je poslala Komisiji in državam članicam ter jih javno objavila.
(7)
Agencija je glede vseh drugih vlog sklenila, da so izpolnjene vse zahteve po podatkih in da so spremembe MRL, ki jih zahtevajo vlagatelji, sprejemljive z vidika varstva potrošnikov na podlagi ocene izpostavljenosti potrošnikov za 27 posebnih evropskih potrošniških skupin. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkoročni izpostavljenosti zaradi čezmernega uživanja zadevnih pridelkov in proizvodov ni bilo ugotovljeno tveganje, da se preseže sprejemljivi dnevni vnos ali akutni referenčni odmerek.
(8)
Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.
(9)
Uredbo (ES) št. 396/2005 bi bilo zato treba ustrezno spremeniti.
(10)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Prilogi II in III k Uredbi (ES) št. 396/2005 se spremenita v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 1. oktobra 2012

Labels: 17
20
0
3
6